钦定古今图书集成/明伦汇编/官常典/第780卷 > 阳斐
## 钦定古今图书集成/明伦汇编/官常典/第780卷 > 阳斐

按《北齐书》本传：“斐字叔鸾，北平渔阳人也。父藻，魏建
德太守，赠幽州刺史。孝庄时，斐于西兖州督护流民
有功，赐爵方城伯，历侍御史，兼都官郎中、广平王开
府中郎，修起居注。兴和中，除起部郎中，兼通直散骑
常侍。聘于梁。梁尚书羊偘，魏之叛人也，与斐有旧，欲
请斐至宅，三致书，斐不答。梁人曰：‘羊来已久，经贵朝
迁革，李、卢亦诣宅相见，卿何致难’？”斐曰：“柳下惠则可，
吾不可。”梁主乃亲谓斐曰：“羊偘极愿相见，今二国和
好，天下一家，安得复论彼此！”斐终辞焉。使还，除廷尉
少卿。石济河溢，桥坏，斐修治之。又移津于白马中河，
起石潬，两岸造关城，累年乃就。东郡太守陆士佩以
黎阳关河形胜，欲因山即壑，以为公家苑囿。遗斐书
曰：“当谘大将军，以足下为匠者。”斐答书拒曰：“当今殷
忧启圣，运遭昌历，故大丞相天启霸功，再造太极，大

惠此中国，以绥四方’。古之帝王，亦有表山刊树，未足
尽其意，下辇成宴，讵能穷其情，正足以靡天地之财
用，剥生民之髓脑。是故孔子对叶公以来远，酬哀公
以临民，所问虽同，所急异务故也。相如壮上林之观，
扬雄骋羽猎之辞，虽系以𬯎墙填壍，乱以收罝落网”，
而言，无补于风规，祇足昭其愆戾也。寻转尚书右丞。
天保初，除镇南将军、尚书吏部郎中，以公事免。久之，
除都水使者。显祖亲御六军，北攘突厥，仍诏斐监筑
长城，作罢行南谯州事，加通直散骑常侍、寿阳道行
台左丞，迁散骑常侍，食陈留郡干。未几，除徐州刺史，
带东南道行台左丞。乾明元年，征拜廷尉卿，迁卫大
将军，兼都官尚书，行太子少傅，徙殿中尚书，以本官
监瀛州事。抗表致仕，优诏不许。顷之，拜仪同三司，食
广阿县干，卒于位。赠使持节、都督北豫光二州诸军
事、骠骑大将军、仪同三司、中书监、北豫州刺史，谥曰
敬简。子师孝，中书舍人。